I PRIEDAS

Stabdymo įtaisų ir priekabos stabdžių sukabintuvų konstrukcijos ir montavimo reikalavimai

1. Apibrėžtys

Šiame priede:

1.1. Sukabinimo jėgos valdymo įtaisas– sistema ar funkcija, kuria automatiškai suderinamas traktoriaus ir velkamosios transporto priemonės stabdymo greitis.

1.2. Vardinė užklausos signalo reikšmė– sukabinimo jėgos valdymo įtaiso charakteristika, kuri sukabintuvo galvutės siunčiamą signalą susieja su stabdymo greičiu ir kurią yra galima parodyti suteikiant tipo patvirtinimą, neviršijant II priedo 1 priedėlyje nustatytų suderinamumo diapazono ribų.

1.3. Kelio volai– sistema, kuri per vėžės juostą transporto priemonės ir vikšrinės važiuoklės svorį perduoda žemės paviršiui, transporto priemonės varymo sistemos sukimo momentą perduoda vėžės juostai ir gali keisti judančios juostos judėjimo kryptį;

1.4. Vikšrinė važiuoklė– sistema, kurią sudaro ne mažiau kaip du kelio volai, išdėstyti nustatytu atstumu vienas nuo kito vienoje plokštumoje (linijoje) ir supami ištisinės metalinės arba guminės vėžės juostos;

1.5. Vėžės juosta– nepertraukiama lanksti juosta, kuri gali sugerti išilgines traukos jėgas.

2. Konstrukcijos ir montavimo reikalavimai

2.1. Bendrosios nuostatos

Šiame priede laikoma, kad didžiausias projektinis greitis turi būti transporto priemonės judėjimo į priekį kryptimi, išskyrus tuos atvejus, kai aiškiai nurodyta kitaip.

2.1.1. Stabdžių komponentai, atskiri techniniai mazgai ir dalys

2.1.1.1. Stabdžių komponentai, atskiri techniniai mazgai ir dalys turi būti suprojektuoti, pagaminti ir sumontuoti taip, kad įprastai eksploatuojama transporto priemonė galėtų atitikti toliau nustatytus reikalavimus, nepaisant vibracijos, kuri ją gali veikti.

2.1.1.2. Stabdžių komponentai, atskiri techniniai mazgai ir dalys turi būti suprojektuoti, pagaminti ir sumontuoti taip, kad būtų atsparūs korozijai ir laiko poveikiui.

2.1.1.3. Stabdžių trinkelių antdėkluose neturi būti asbesto.

2.1.1.4. Draudžiama montuoti bet kokius komponentus, atskirus techninius mazgus ir dalis (pvz., vožtuvus), kurie leistų transporto priemonės naudotojui pakeisti stabdžių sistemos veiksmingumą taip, kad eksploatuojant ji nebeatitiktų šio reglamento reikalavimų. Komponentas, atskiras techninis mazgas ir dalis, kurie gali būti tvarkomi tik gamintojo naudojant specialų įrankį arba nuo klastojimo apsaugota plomba, leidžiami su sąlyga, kad transporto priemonės naudotojas negalės pakeisti šio komponento, atskiro techninio mazgo ir dalies arba kad bet koks naudotojo atliktas pakeitimas vykdymo užtikrinimo institucijų bus lengvai atpažįstamas.

2.1.1.5. Velkamojoje transporto priemonėje turi būti įrengtas automatinis apkrovos jutiklis, išskyrus toliau nurodytus atvejus:

2.1.1.5.1. Jei velkamojoje transporto priemonėje, kurių didžiausias projektinis greitis neviršija 30 km/h, dėl techninių priežasčių negali būti įrengtas automatinis apkrovos jutiklis, gali būti įrengtas įtaisas, turintis ne mažiau kaip tris atskiras stabdymo jėgų valdymo padėtis.

2.1.1.5.2. Ypatingais atvejais, kai dėl velkamosios transporto priemonės konstrukcijos gali būti pasiektos tik dvi atskiros apkrovos būklės „pakrauta“ ir „nepakrauta“, transporto priemonė gali turėti tik dvi skirtingas stabdymo jėgų valdymo padėtis.

2.1.1.5.3. S kategorijos transporto priemonės, kurių mechanizmuose nėra jokių kitų krovinių, įskaitant naudojamąsias medžiagas.

2.1.2. Stabdžių sistemos funkcijos

Stabdžių sistema turi atlikti tokias funkcijas:

2.1.2.1. Darbinė stabdžių sistema

Naudojant darbinę stabdžių sistemą transporto priemonę turi būti įmanoma stabdyti palaipsniui. Vairuotojas turi turėti galimybę sustabdyti transporto priemonę sėdėdamas jam skirtoje vietoje ir neatitraukdamas rankų nuo tiesiogiai valdomos vairo mechanizmo dalies.

2.1.2.2. Atsarginė stabdžių sistema

Atsarginė stabdžių sistema suteikia galimybę sustabdyti transporto priemonę neviršijant pagrįsto ilgio stabdymo kelio, jeigu sugestų darbinė stabdžių sistema. Tokiu atveju traktorių turi būti įmanoma stabdyti palaipsniui. Vairuotojas turi turėti galimybę sustabdyti transporto priemonę sėdėdamas jam skirtoje vietoje ir bent viena ranka laikydamas tiesiogiai valdomą vairo mechanizmą. Taikant šiuos reikalavimus tariama, kad vienu metu darbinėje stabdžių sistemoje gali būti ne daugiau kaip vienas gedimas.

2.1.2.3. Stovėjimo stabdžių sistema

Stovėjimo stabdžių sistema turi suteikti galimybę išlaikyti transporto priemonę nejudančią nuokalnėje arba įkalnėje netgi tada, kai nėra vairuotojo, o stabdžių sistemos darbinės dalys yra užfiksuotos vien tik mechaniniu įtaisu. Turi būti sudarytos tokios sąlygos, kad vairuotojas galėtų sukurti tokią stabdymo jėgą sėdėdamas jam skirtoje vietoje, o jeigu tai yra velkamoji transporto priemonė, turi būti laikomasi ir 2.2.2.11 punkte nustatytų reikalavimų.

Pneumatinė ar hidraulinė velkamosios transporto priemonės stabdžių sistema ir traktoriaus stovėjimo stabdžių sistema gali veikti kartu, jeigu vairuotojas turi galimybių bet kuriuo momentu patikrinti, ar vien tik mechaniškai sukurtas transporto priemonių junginio stovėjimo stabdžių sistemos veiksmingumas yra pakankamas.

2.1.3. Transporto priemonėms ir jų stabdžių sistemoms taikomi atitinkami II priedo 1 priedėlio reikalavimai.

2.1.4. Traktorių ir velkamųjų transporto priemonių pneumatinių stabdžių sistemų jungtys

2.1.4.1. Vadovaujantis 2.1.4.1.1, 2.1.4.1.2 arba 2.1.4.1.3 punktais, traktoriuose ir velkamosiose transporto priemonėse įrengiamos toliau nurodytos pneumatinių stabdžių sistemų jungtys:

2.1.4.1.1. viena pneumatinė maitinimo linija ir viena pneumatinė valdymo linija;

2.1.4.1.2. viena pneumatinė maitinimo linija, viena pneumatinė valdymo linija ir viena elektrinė valdymo linija;

2.1.4.1.3. viena pneumatinė maitinimo linija ir viena elektrinė valdymo linija. Šio punkto nuostatas atitinkančios traktorių ir priekabų jungtys neleidžiamos tol, kol nebus priimti vienodi techniniai standartai, kuriais užtikrinamas suderinamumas ir sauga.

2.1.5. Traktorių ir velkamųjų transporto priemonių su hidraulinėmis stabdžių sistemomis jungtys

2.1.5.1. Jungčių tipai

2.1.5.1.1. Hidraulinė valdymo linija – traktoriaus apgaubiamąją jungtį ir velkamosios transporto priemonės apgaubiančiąją jungtį jungianti linija. Jungtys turi atitikti standarto ISO 5676:1983 reikalavimus.

2.1.5.1.2. Hidraulinė papildoma linija – traktoriaus apgaubiamąją jungtį ir velkamosios transporto priemonės apgaubiančiąją jungtį jungianti linija. Jungtys turi atitikti standarto ISO 16028:2006 reikalavimus (10 dydis).

2.1.5.1.3. Standarte ISO 7638: 2003 nustatyta jungtis (neprivaloma). Standarte ISO 7638:2003 nustatyta jungtis gali būti naudojama atitinkamai 5 ar 7 kontaktų elektroninėms jungtims.

2.1.5.1.1 ir 2.1.5.1.2 punktuose nurodytos jungtys ant traktoriaus turi būti sumontuotos taip, kaip parodyta 1 paveiksle.

1 pav.

Hidraulinės jungiamosios linijos

Apgaubiam.suk. ISO 16028:2006 Apgaubiam. suk. ISO 5676:1983

2.1.5.2. Užvedus variklį ir visiškai nuspaudus jo stovėjimo stabdžius, generuojamas:

2.1.5.2.1. 0 +100 kPa slėgis papildomoje linijoje ir (arba)

2.1.5.2.2. 11 500–15 000 kPa slėgis valdymo linijoje.

2.1.5.3. Užvedus variklį ir visiškai atleidus traktoriaus stovėjimo stabdžius slėgis papildomoje linijoje turi būti 2.2.1.18.3 punkte nurodytų verčių intervale.

2.1.5.4. Užvedus traktoriaus variklį ir nenaudojant stabdžių valdymo įtaiso (traktorių vairuojant arba stovint įjungtu varikliu), valdymo linijos sukabintuvo galvutėje turi būti užtikrinamas 2.2.1.18.2 punkte nurodytas slėgis.

2.1.5.5. Užvedus traktoriaus variklį ir darbinių stabdžių valdymo įtaisui veikiant visa eiga, valdymo linijoje turi būti generuojamas 11 500–15 000 kPa slėgis. Siekiant palaikyti slėgį valdymo linijoje, kai nuspaustas traktoriaus darbinis stabdis, turi būti įmanoma laikytis traktoriui taikomo III priedo 3.6 punkto reikalavimo.

2.1.6. Lanksčios žarnos ir kabeliai, kuriais traktoriai jungiami su velkamosiomis transporto priemonėmis, turi būti velkamosios transporto priemonės dalis.

2.1.7. Draudžiama naudoti neautomatinius išjungimo įtaisus.

2.1.8. Slėgio patikros jungtys

2.1.8.1. Siekiant nustatyti transporto priemonės, kurioje sumontuota pneumatinė stabdžių sistema, kiekvienos ašies stabdymo jėgų veikimą, oro slėgio patikros jungtys turi būti įrengtos:

2.1.8.1.1. kiekviename atskirame stabdžių sistemos kontūre kuo arčiau stabdžių cilindro lengvai pasiekiamoje padėtyje, kuri, atsižvelgiant į III priede nustatytą atsako trukmę, yra nepalankiausia;

2.1.8.1.2. stabdžių sistemoje, kurioje įmontuotas oro arba hidraulinio slėgio stabdžių perdavimo sistemoje moduliacijos įtaisas, kaip nurodyta II priedo 1 priedėlio 6.2 punkte – prieš minėtą įtaisą ir už jo artimiausioje lengvai pasiekiamoje padėtyje. Jeigu šis įtaisas valdomas pneumatiniu būdu, reikia įrengti papildomą patikros jungtį, kuri imituotų veikimą apkrovos sąlygomis. Kai minėto įtaiso nėra, turi būti įrengta viena slėgio patikros jungtis, kuri turi būti tokia pati, kaip ir minėta už to įtaiso įrengiama jungtis. Šios patikros jungtys išdėstomos taip, kad jas būtų galima lengvai pasiekti tiek iš transporto priemonės apačios, tiek iš vidaus;

2.1.8.1.3. artimiausioje ir lengviausiai pasiekiamoje vietoje greta nepalankiausioje vietoje esančio energijos kaupimo įtaiso, vadovaujantis IV priedo A skirsnio 2.4 punktu;

2.1.8.1.4. kiekviename atskirame stabdžių sistemos kontūre, kad būtų galima patikrinti visos perdavimo sistemos linijos įėjimo ir išėjimo slėgį.

2.1.8.1.5. Slėgio patikros jungtys turi atitikti standarto ISO 3583:1984 4 išlygą.

2.2. Stabdžių sistemų reikalavimai

2.2.1. T ir C kategorijų transporto priemonės

2.2.1.1. Transporto priemonėje įrengtos stabdžių sistemos turi atitikti darbinėms, atsarginėms ir stovėjimo stabdžių sistemoms nustatytus reikalavimus.

Siekiant padėti vairuotojui vairuoti (sudaryti galimybę diferenciniam stabdymui lauko sąlygomis), traktoriaus darbinė stabdžių sistema gali būti sudaryta iš dviejų nesusijusių stabdžių kontūrų, kurių kiekvienas sujungtas su vienu atskiru kairiojo arba dešiniojo stabdžio pedalu.

Jei diferencinio stabdymo funkcija įjungta, neturi būti įmanoma važiuoti didesniu nei 40 km/h greičiu arba, esant didesniam nei 40 km/h greičiui, diferencinio stabdymo funkcija turi būti išjungta. Šios dvi operacijos užtikrinamos automatinėmis priemonėmis.

Jei diferencinis režimas įjungtas, velkamosios transporto priemonės darbinės stabdžių sistemos galima nejungti, kol važiuojama iki 12 km/h greičiu.

Traktoriuose, kuriuose atskiri pedalai gali būti sujungti rankiniu būdu, jam skirtoje vietoje sėdintis vairuotojas turi turėti galimybę lengvai patikrinti, ar šie pedalai yra sujungti, ar ne.

2.2.1.2. Įranga, užtikrinanti darbinį, atsarginį ir stovėjimo stabdymą, gali turėti bendrų komponentų, jeigu pastarieji atitinka tokias sąlygas:

2.2.1.2.1. Valdymo įtaisų turi būti ne mažiau kaip du, kiekvienas jų turi atitikti skirtingas stabdžių sistemas, jie turi būti tarpusavyje nesusiję ir lengvai pasiekiami vairuotojui, sėdinčiam įprastoje jam skirtoje vietoje. Visų kategorijų transporto priemonių kiekvienas stabdžių valdymo įtaisas (išskyrus patvariosios stabdžių sistemos valdymo įtaisą) turi būti suprojektuotas taip, kad jį atleidus grįžtų į visiško neveikimo padėtį. Šis reikalavimas netaikomas stovėjimo stabdžių sistemos valdymo įtaisui (ar tai bendro valdymo įtaiso daliai), kai jis mechaniškai fiksuotas darbinėje padėtyje arba naudojamas atsarginiam stabdymui, arba abiem atvejais.

2.2.1.2.2. Darbinės stabdžio sistemos valdymo įtaisas turi būti nesusijęs su stovėjimo stabdžio sistemos valdymo įtaisu.

2.2.1.2.3. Jeigu darbinės ir atsarginės stabdžių sistemų valdymo įtaisas yra tas pats, sąsajos tarp to valdymo įtaiso ir įvairių transmisijos sistemų komponentų veiksmingumas neturi sumažėti praėjus tam tikram eksploatacijos laikui.

2.2.1.2.4. Jeigu darbinės ir atsarginės stabdžių sistemų valdymo įtaisas yra tas pats, stovėjimo stabdžių sistema turi būti suprojektuota taip, kad ją galima būtų įjungti transporto priemonei judant. Šis reikalavimas netaikomas, jeigu transporto priemonės darbinę stabdžių sistemą galima bent iš dalies įjungti suveikus pagalbiniam valdymo įtaisui.

2.2.1.2.5. Tuo atveju, kai sulūžta bet kuris komponentas, išskyrus stabdžius arba 2.2.1.2.7 punkte nurodytus komponentus, arba kaip nors kitaip sugenda darbinė stabdžių sistema (triktis, dalinis ar visiškas energijos atsargos išsekimas), atsargine stabdžių sistema arba ta darbinės stabdžių sistemos dalimi, kuri nėra paveikta gedimo, turi būti įmanoma sustabdyti transporto priemonę atsarginei stabdžių sistemai nustatytomis sąlygomis.

2.2.1.2.6. Visų pirma tais atvejais, kai atsarginės stabdžių sistemos ir darbinės stabdžių sistemos valdymo įtaisas ir perdavimo sistema yra bendri: 2.2.1.2.6.1. Jei darbinė stabdžių sistema ima veikti nuo vairuotojo raumenų jėgos ir papildomos energijos, tiekiamos iš vieno ar daugiau energijos rezervo šaltinių, tai, nutrūkus tos papildomos energijos tiekimui, atsarginės stabdžių sistemos veikimą turi būti galima užtikrinti vairuotojo raumenų jėga ir papildoma energija, tiekiama iš gedimo nepaveiktų energijos šaltinių, jeigu tokių yra, o jėga, kuria veikiamas valdymo įtaisas, neturi viršyti nustatytos didžiausios ribinės vertės. 2.2.1.2.6.2. Jeigu darbinio stabdžio stabdymo jėga ir transmisija priklauso tik nuo vairuotojo valdomo energijos rezervo naudojimo, turi būti bent du visiškai tarpusavyje nesusiję energijos rezervo šaltiniai, kiekviename iš kurių būtų įrengta atskira perdavimo sistema; kiekviena iš tų perdavimo sistemų galima valdyti tik du arba daugiau ratų, parinktų taip, kad būtų galima užtikrinti nustatyto veiksmingumo atsarginį stabdymą, nesukeliant pavojaus stabdomos transporto priemonės stabilumui; be to, kiekviename iš tų energijos rezervo šaltinių turi būti įrengtas įspėjimo įtaisas. Bent viename kiekvieno darbinių stabdžių kontūro oro rezervuare tinkamai parinktoje ir lengvai pasiekiamoje vietoje turi būti sumontuotas išleidimo ir ištraukimo įtaisas. 2.2.1.2.6.3. Jeigu darbinio stabdžio stabdymo jėgai ir transmisijai naudojamas tik energijos rezervas, tai laikoma, kad perdavimo sistemai pakanka tik vieno energijos rezervo šaltinio, su sąlyga, kad nustatytas atsarginių stabdžių veikimas užtikrinamas vairuotojo raumenų jėga, kuria veikiamas darbinių stabdžių valdymo įtaisas, ir laikomasi 2.2.1.5 punkte nustatytų reikalavimų;

2.2.1.2.7. Tam tikros dalys, pavyzdžiui, pedalas ir jo guolis, pagrindinis stabdžių cilindras ir jo stūmoklis (-iai) (hidraulinės sistemos), valdymo vožtuvas (hidraulinės arba pneumatinės sistemos), trauklė tarp pedalo ir pagrindinio stabdžių cilindro ar valdymo vožtuvo, stabdžių cilindrai ir jų stūmokliai (hidraulinės arba pneumatinės sistemos) ir stabdžių kumšteliniai svirčių junginiai laikomi nelūžtančiais, jeigu jų matmenys parinkti su derama atsarga, juos lengva techniškai prižiūrėti, o jų saugos savybės yra bent ne blogesnės negu tos, kurios nustatytos kitiems svarbiausiems transporto priemonės komponentams (pavyzdžiui, vairo trapecijai). Kadangi dėl kurios nors tokios dalies gedimo transporto priemonės taptų neįmanoma stabdyti bent taip pat veiksmingai, kaip nustatyta atsarginei stabdžių sistemai, ta dalis turi būti pagaminta iš metalo ar lygiaverčių savybių medžiagos ir pastebimai nesideformuoti, stabdžių sistemoms veikiant įprastomis sąlygomis.

2.2.1.3. Kai darbinės ir atsarginės stabdžių sistemų valdymo įtaisai yra atskiri, vienu metu įjungus abu valdymo įtaisus neturi būti taip, kad neveiktų abi darbinė ir atsarginė stabdžių sistemos, neatsižvelgiant į tai, ar abi stabdžių sistemos yra tvarkingos, ar viena iš jų sugedusi.

2.2.1.4. Kai naudojama ne vairuotojo raumenų jėga, o kitokia energija, nebūtina, kad būtų daugiau kaip vienas jos šaltinis (hidraulinis siurblys, oro kompresorius ir pan.), tačiau priemonės, kuriomis varomas įtaisas – tos energijos šaltinis – turi būti kuo įmanoma saugesnės.

2.2.1.4.1. Sugedus kuriai nors transporto priemonės stabdžių sistemos, kurią sudaro du 2.2.1.25 punkto reikalavimus atitinkantys darbinės stabdžių sistemos kontūrai, perdavimo sistemos daliai, energija turi būti ir toliau tiekiama gedimo nepaliestai daliai, jeigu tai yra būtina transporto priemonei stabdyti taip pat veiksmingai, kaip nustatyta, kai vyksta liekamasis ir (arba) atsarginis stabdymas. Ši sąlyga įvykdoma automatinėmis priemonėmis.

2.2.1.4.2. Be to, grandinėje už šio įtaiso įrengti kaupimo įtaisai turi būti tokie, kad nutrūkus energijos tiekimui, po to, kai darbinės stabdžių sistemos valdymo įtaisas buvo keturis kartus priverstas veikti visa eiga IV priedo A skirsnio 1.2 punkte, B skirsnio 1.2 punkte ar C skirsnio 1.2 punkte nurodytomis bandymo sąlygomis, priklausomai nuo stabdymo sistemos tipo vis dar turi būti įmanoma transporto priemonę sustabdyti penktą kartą panaudojus tą valdymo įtaisą taip pat veiksmingai, kaip nustatyta atsarginei stabdžių sistemai.

2.2.1.4.3. Kai naudojamos hidraulinės stabdžių sistemos su energijos kaupimo įtaisais, 2.2.1.4.1 ir 2.2.1.4.2 punktuose nustatyti reikalavimai laikomi įvykdytais, jei laikomasi šio reglamento IV priedo C dalies 1.2.2 punkte nustatytų reikalavimų.

2.2.1.4.4. Jei tai darbinė stabdžių sistema, kurią sudaro tik vienas darbinių stabdžių kontūras, reikalaujama, kad, jeigu įvyktų gedimas arba nebūtų energijos šaltinio, turi būti įmanoma sustabdyti transporto priemonę darbinės stabdžių sistemos valdymo įtaisu taip pat veiksmingai, kaip nustatyta atsarginei stabdžių sistemai.

2.2.1.5. 2.2.1.2, 2.2.1.4 ir 2.2.1.25 punktuose nustatyti reikalavimai turi būti vykdomi nenaudojant jokių automatinių įtaisų, kurių neveiksmingumo galima būtų nepastebėti dėl to, kad dalys, kurios paprastai būna ramybės padėtyje, ima veikti tik stabdžių sistemai sugedus.

2.2.1.6. Transporto priemonėse, kurių didžiausias projektinis greitis neviršija 30 km/h, darbinė stabdžių sistema turi stabdyti visus bent vienos ašies ratus. Kitais atvejais darbinė stabdžių sistema turi stabdyti visus transporto priemonės ratus. Tačiau, jeigu tai transporto priemonės su viena stabdymo ašimi ir vyksta automatinis vairo sujungimas su visomis kitomis ašimis stabdymo metu, visi ratai laikomi stabdomaisiais.

C kategorijos transporto priemonėse ši sąlyga laikoma įvykdyta, jeigu visi transporto priemonės kelio volai yra stabdomieji. C kategorijos transporto priemonėse, kurių projektinis greitis neviršija 30 km/h, ši sąlyga laikoma įvykdyta, jei bent vienas kelio volas kiekvienoje transporto priemonės pusėje yra stabdomasis.

Transporto priemonių, kuriose įrengta balninė sėdynė ir vairo rankenos, darbinė stabdžių sistema gali stabdyti priekinės ašies arba galinės ašies ratus su sąlyga, kad laikomasi visų šio reglamento II priedo 2 punkte nustatytų veiksmingumo reikalavimų.

Jei Ta kategorijos lankstinio rėmo traktorių ašis yra stabdomoji ir tarp darbinio stabdžio ir ratų yra sumontuotas diferencialas, tos ašies visi ratai yra laikomi stabdomaisiais, kai darbinės stabdžių sistemos įjungimas automatiškai blokuoja tos ašies diferencialą.

2.2.1.6.1. Hidraulinių linijų ir žarnų su jungiamaisiais antgaliais veiksmingumas transporto priemonėse su viena stabdomąja ašimi ir automatiniu vairo sujungimu su visomis kitomis ašimis stabdymo metu

Hidraulinės perdavimo sistemos hidraulinės linijos turi išlaikyti trūkio slėgį, bent keturis kartus didesnį už transporto priemonės gamintojo nurodytą didžiausią įprastą darbinį slėgį (T). Žarnos su jungiamaisiais antgaliais turi atitikti ISO standartų 1402:1994, 6605:1986 ir 7751: 1991 reikalavimus.

2.2.1.7. Jeigu darbinė stabdžių sistema veikia transporto priemonės visus ratus arba kelio volus, stabdymo veiksmas turi būti atitinkamai paskirstytas ašims. Jei tai bus pasiekta, naudojant įtaisą, kuris moduliuoja slėgį stabdžių perdavimo sistemoje, tai turi atitikti II priedo 1 priedėlio 6 punkto ir 2.1.8 punkto reikalavimus.

2.2.1.7.1. Jeigu transporto priemonėje yra daugiau negu dvi ašys, tam, kad ratai nebūtų blokuojami arba stabdžių trinkelių antdėklai nebūtų trinami, kai kurias ašis veikianti stabdymo jėga gali būti automatiškai sumažinama iki nulio, kai vežamas labai lengvas krovinys, su sąlyga, kad transporto priemonė atitinka visus II priede nustatytus veiksmingumo reikalavimus.

2.2.1.8. Darbinės stabdžių sistemos poveikis turi būti simetriškai transporto priemonės išilginės vidurio plokštumos atžvilgiu paskirstytas tos pačios ašies ratams arba kelio volams.

2.2.1.9. Komponentai, kuriais darbinė, atsarginė ir stovėjimo stabdžių sistemos veikia su ratais nuolat sujungtus stabdymo paviršius, turi būti tinkamo stiprumo. Turi nebūti įmanoma fiziškai atskirti stabdymo paviršių nuo ratų; vis dėlto, jeigu tai yra stovėjimo stabdžių sistema, toks atskyrimas yra leidžiamas su sąlyga, kad šią operaciją sėdėdamas jam skirtoje sėdynėje valdo tik vairuotojas, naudodamas sistemą, kuri negali pradėti veikti dėl skysčio nutekėjimo. Jei įprastai stabdant T ir C kategorijų transporto priemones, kurių didžiausias projektinis greitis neviršija 60 km/h, kelios ašys yra stabdomosios, viena ašis gali būti atkabinama, su sąlyga, kad, įjungus darbinę stabdžių sistemą, ta ašis automatiškai vėl sukabinama, o sutrikus energijos tiekimui arba sugedus valdymo perdavimo sistemai užtikrinamas automatinis pakartotinis sukabinimas.

2.2.1.10. Darbinių stabdžių dilimą turi būti įmanoma kompensuoti rankinio reguliavimo sistemos priemonėmis. Tb ir Cb kategorijų transporto priemonėse darbinių stabdžių dilimas kompensuojamas automatinio reguliavimo sistemos priemonėmis. Be to, valdymo įtaisas ir perdavimo sistemos bei stabdžių komponentai turi turėti tokią eigos atsargą ir, jeigu būtina, tokias kompensavimo priemones, kad stabdžiams įkaitus arba stabdžių trinkelių antdėklams nusidėvėjus iki tam tikro laipsnio, būtų galima veiksmingai stabdyti neatlikus neatidėliotino reguliavimo.

Ta ir Ca kategorijų transporto priemonėse sistema, kurioje stabdžių dilimas kompensuojamas automatinio reguliavimo sistemos priemonėmis, neturi būti montuojama. Tačiau, jei šių kategorijų transporto priemonėse sumontuotos sistemos, kuriose stabdžių dilimas kompensuojamas automatinio reguliavimo sistemos priemonėmis, ši sistema turi atitikti tokius pačius reikalavimus, kaip ir Tb bei Cb kategorijų transporto priemonių sistemos.

2.2.1.10.1. Atlikus II priede 1.3 punkte nurodytus I tipo bandymus automatiniai sudilimo reguliavimo įtaisai, jeigu jie sumontuoti, įkaitinus ir po to atvėsinus turi galėti leisti stabdžiams laisvai veikti, kaip nustatyta to priedo 2.3.4 punkte.

Tokį darbinių stabdžių trinkelių antdėklų sudilimą turi būti įmanoma patikrinti iš transporto priemonės išorinės ar apatinės pusės naudojant tik tuos įrankius ar įrangą, kurie įprastai būna transporto priemonėje; pavyzdžiui, atitinkamas apžiūros angas ir kurias nors kitas priemones. Garsiniai ar optiniai įtaisai, įspėjantys vairuotojo sėdynėje sėdintį vairuotoją, kada būtina pakeisti antdėklus, taip pat yra priimtini.

2.2.1.10.2. 2.2.1.10 ir 2.2.1.10.1 punktuose nustatyti reikalavimai netaikomi alyvoje panardintiems stabdžiams, kurie suprojektuoti naudoti be priežiūros per visą transporto priemonės eksploatavimo laiką.

2.2.1.11. Hidraulinėse stabdžių sistemose:

2.2.1.11.1. Skysčių rezervuarų pripildymo angos turi būti lengvai pasiekiamos; be to, skysčio atsargos talpyklos turi būti pagamintos taip, kad skysčio atsargos lygį galima būtų lengvai patikrinti neatidarius tų talpyklų. Jeigu pastarasis reikalavimas nevykdomas, 2.2.1.29.1.1 punkte nurodytu raudonos spalvos įspėjamuoju signalu vairuotojui pranešama apie skysčio atsargų lygio sumažėjimą, dėl kurio gali sugesti stabdžių sistema.

2.2.1.11.2. Apie hidraulinės perdavimo sistemos gedimą, kai nustatyto darbinių stabdžių veiksmingumo neįmanoma pasiekti, vairuotojui pranešama įspėjimo įtaiso įspėjamuoju signalu, kaip nurodyta 2.2.1.29.1.1 punkte. Šį įsižiebiantį įtaisą taip pat galima naudoti, kai skysčio lygis rezervuare nukrinta žemiau gamintojo nurodytos ribos.

2.2.1.11.3. Hidraulinės perdavimo sistemos stabdžių sistemose naudojamo skysčio tipas identifikuojamas simboliu pagal standarto ISO 9128:2006 1 arba 2 paveikslą.. Simbolis turi būti pritvirtintas ne toliau kaip 100 mm atstumu nuo skysčių rezervuarų pripildymo angų, laikantis pagal Reglamento (ES) Nr. 167/2013 17 straipsnio 2 dalies k punktą ir 5 dalį nustatytų reikalavimų. Gamintojai gali pateikti papildomos informacijos. Šis reikalavimas taikomas tik transporto priemonėms, turinčioms atskirą stabdžių sistemos skysčių pripildymo angą.

2.2.1.12. Įspėjimo įtaisas

2.2.1.12.1. Bet kurioje transporto priemonėje, kurioje sumontuota darbinė stabdžių sistema, kurią veikti verčia iš energijos akumuliatoriaus tiekiama energija, o atsarginių stabdžių sistema nenaudodama energijos atsargų negali užtikrinti nustatyto atsarginio stabdymo veiksmingumo, be manometro, kai jis sumontuotas, papildomai turi būti įspėjimo įtaisas, skleidžiantis optinį arba garso signalą, kai energijos atsarga kurioje nors sistemos dalyje nukrenta iki tokio lygio, kad iš naujo neįkrovus akumuliatoriaus ir neatsižvelgiant į transporto priemonės apkrovą, būtų galima penktą kartą panaudoti darbinio stabdžio sistemos valdymo įtaisą po to, kai jis keturis kartus buvo priverstas veikti visa eiga, ir stabdyti taip pat veiksmingai, kaip nustatyta atsarginiam stabdymui (kai darbinio stabdžio perdavimo sistemoje nėra gedimų, o stabdžiai sureguliuoti kaip įmanoma geriau). Įspėjimo įtaisas tiesiogiai ir pastoviai prijungiamas prie kontūro. Varikliui veikiant įprastomis eksploatacijos sąlygomis ir nesant gedimų stabdžių sistemoje, įspėjimo įtaisas neturi skleisti jokių signalų, išskyrus laiką, kuris reikalingas energijos akumuliatoriui (-iams) įkrauti užvedus variklį.

2.2.1.12.1.1. Tačiau, jeigu tai yra transporto priemonės, kurios laikomos atitinkančiomis 2.2.1.4.1. punkto reikalavimus tik todėl, kad atitinka IV priedo C skirsnio 1.2.2 punkto reikalavimus, įspėjimo įtaisas be optinio signalo turi skleisti dar ir garso signalą. Jeigu kiekvienas šių įtaisų atitinka nustatytuosius reikalavimus, o garsinis signalas neįsijungia anksčiau už optinį signalą, šie įtaisai nebūtinai turi veikti vienu metu.

2.2.1.12.2. Šis garso signalo įtaisas gali neveikti, kai naudojamas stovėjimo stabdis ir (arba), gamintojo nuožiūra, tada, kai automatinės pavarų dėžės selektorius nustatytas į stovėjimo padėtį, arba abiem atvejais.

2.2.1.13. Nepažeidžiant 2.1.2.3 punkto reikalavimų, kai tam, kad stabdžių sistema veiktų, būtinas papildomas energijos šaltinis, o energijos atsarga turi būti tokia, kad, sustojus varikliui ar sugedus tą energijos šaltinį veikti verčiančioms priemonėms, tos atsargos pakaktų transporto priemonei veiksmingai sustabdyti nustatytomis sąlygomis. Be to, jeigu stovėjimo stabdžių sistemą veikiančią vairuotojo raumenų jėgą sustiprina kokia nors pagalbinė priemonė, tai pagalbinei priemonei sugedus, stovėjimo stabdžio sistemą turi būti įmanoma priversti veikti, prireikus tam panaudojant energijos atsargą, nesusijusią su energijos šaltiniu, įprastomis sąlygomis tiekiančiu energiją tai pagalbinei priemonei. Ši energijos atsarga gali būti skirta ir darbinei stabdžių sistemai.

2.2.1.14. Jeigu tai traktorius, prie kurio leidžiama prikabinti velkamąją transporto priemonę, kurioje įrengtas traktoriaus vairuotojo valdomi stabdis, traktoriaus darbinėje stabdžių sistemoje turi būti tokios konstrukcijos įtaisas, kad, sugedus velkamosios transporto priemonės stabdžių sistemai arba nutrūkus maitinimo linijai (arba pritaikytai kito tipo jungčiai) tarp traktoriaus ir velkamosios transporto priemonės, vis dar turi būti įmanoma stabdyti traktorių taip pat veiksmingai, kaip nustatyta atsarginei stabdžių sistemai; atitinkamai nustatoma, kad tas įtaisas būtų sumontuotas traktoriaus darbinėje stabdžių sistemoje, užtikrinant, kad traktorių vis dar būtų galima stabdyti darbine stabdžių sistema taip pat veiksmingai, kaip nustatyta atsarginei stabdžių sistemai.

2.2.1.15. Pagalbinei pneumatinei ar hidraulinei įrangai energija tiekiama automatiškai taip, kad tai įrangai veikiant veiksmingumo parametrai atitiktų nurodytus dydžius, o pažeidus energijos šaltinį dėl pagalbinės įrangos veikimo stabdžių sistemas maitinanti energijos atsarga nesumažėtų labiau negu nurodyta 2.2.1.12 punkte.

2.2.1.16. Traktorius, kuriuo leidžiama vilkti R2, R3, R4 arba S2 kategorijos transporto priemones, turi atitikti toliau nurodytus reikalavimus.

2.2.1.16.1. Jei traktoriuje įjungiama darbinė stabdžių sistema, palaipsniui turi būti stabdoma ir velkamoji transporto priemonė, žr. ir 2.2.1.18.4 punktą.

2.2.1.16.2. Jei ima veikti atsarginė traktoriaus stabdžių sistema, turi būti stabdoma ir velkamoji transporto priemonė. Jeigu tai Tb ir Cb kategorijų traktoriai, šis stabdymas turi būti palaipsnis.

2.2.1.16.3. Sugedus traktoriaus darbinei stabdžių sistemai ir, jeigu šią sistemą sudaro bent dvi atskiros sekcijos, nesugedusi sekcija ar sekcijos turi galėti iš dalies ar visiškai įjungti velkamosios transporto priemonės stabdžius. Šis reikalavimas netaikomas tuo atveju, kai dvi atskiros sekcijos sudarytos iš vienos kairės pusės ratų stabdymo sekcijos ir vienos dešinės pusės ratų stabdymo sekcijos, tokia konstrukcija siekiant sudaryti diferencinio stabdymo galimybę darant posūkius laukuose. Jeigu pastaruoju atveju sugestų traktoriaus darbinė stabdžių sistema, tada atsargine stabdžių sistema turi būti įmanoma iš dalies ar visiškai įjungti velkamosios transporto priemonės stabdžius. Jeigu šį veiksmą atlieka vožtuvas, kuris įprastomis sąlygomis neveikia, tokį vožtuvą galima įmontuoti tik tuo atveju, jei vairuotojas, būdamas kabinoje arba transporto priemonės išorėje, gali be įrankių lengvai patikrinti, ar jis tinkamai veikia.

2.2.1.17. Papildomi reikalavimai traktoriams, kuriais leidžiama vilkti transporto priemones su pneumatinėmis stabdžių sistemomis

2.2.1.17.1. Net ir sugedus (pvz., įvykus trūkiui) vienai iš jungiamųjų pneumatinių linijų arba pertrūkus ar sutrikus elektrinei valdymo linijai, vairuotojui turi būti palikta galimybė visiškai ar iš dalies įjungti velkamosios transporto priemonės stabdžius darbinės stabdžių sistemos, atsarginės stabdžių sistemos arba stovėjimo stabdžių sistemos valdymo įtaisu, nebent dėl gedimo velkamoji transporto priemonė automatiškai sustabdoma taip veiksmingai, kaip nustatyta II priedo 3.2.3 punkte.

2.2.1.17.2. Šios dalies 2.2.1.17.1 punkte nustatytas automatinio stabdymo reikalavimas laikomas įvykdytu, jeigu laikomasi toliau nurodytų sąlygų:

2.2.1.17.2.1. kai numatytas iš 2.2.1.17.1 punkte nurodytų valdymo įtaisų stabdžių valdymo įtaisas yra priverstas veikti visa eiga, slėgis maitinimo linijoje turi nukristi iki 150 kPa per kitas dvi sekundes; be to, atleidus stabdžių valdymo įtaisą, slėgis maitinimo linijoje turi būti atkurtas;

2.2.1.17.2.2. kai maitinimo linija ištuštinama greičiau kaip 100 kPa per sekundę, automatiniai velkamosios transporto priemonės stabdžiai turi pradėti veikti, kol slėgis maitinimo linijoje dar nesumažėjo iki 200 kPa.

2.2.1.17.3. sugedus vienai iš valdymo linijų, jungiančių dvi pagal 2.1.4.1.2 punktą įrengtas transporto priemones, gedimo nepaveikta valdymo linija turi automatiškai užtikrinti stabdymo veiksmingumą, nustatytą velkamajai transporto priemonei pagal II priedo 3.2.3 punktą;

2.2.1.17.4. jeigu pneumatinė darbinė stabdžių sistema sudaryta iš dviejų ar daugiau atskirų sekcijų, oras, nutekėjęs į tarpą tarp tų sekcijų ar srauto kryptimi už valdymo įtaiso, turi būti nuolat išleidžiamas į aplinką.

2.2.1.18. Papildomi reikalavimai traktoriams, kuriais leidžiama vilkti transporto priemones su hidraulinėmis stabdžių sistemomis

2.2.1.18.1. Abiejose sukabintuvų galvutėse užtikrinamas slėgis varikliui neveikiant turi visada būti 0 kPa.

2.2.1.18.2. Valdymo linijos sukabintuvo galvutėje užtikrinamas slėgis varikliui veikiant ir nenaudojant stabdymo jėgos turi būti 0+200 kPa.

2.2.1.18.3. Varikliui veikiant turi būti įmanoma papildomos linijos sukabintuvo galvutėje generuoti bent 1 500 kPa, bet ne didesnį kaip 3 500 kPa, slėgį.

2.2.1.18.4. Nukrypstant nuo 2.2.1.16.1 punkto reikalavimo, velkamoji transporto priemonė turi būti stabdoma palaipsniui tik tada, kai traktoriaus darbinė stabdžių sistema įjungiama veikiant varikliui.

2.2.1.18.5. Net ir sugedus (pvz., įvykus pertrūkiui arba nuotėkiui) papildomai linijai, vairuotojui turi būti palikta galimybė visiškai ar iš dalies įjungti velkamosios transporto priemonės stabdžius darbinės stabdžių sistemos, atsarginės stabdžių sistemos arba stovėjimo stabdžių sistemos valdymo įtaisu, nebent dėl gedimo velkamoji transporto priemonė automatiškai sustabdoma taip veiksmingai, kaip nustatyta II priedo 3.2.3 punkte.

2.2.1.18.6. Sugedus (pvz., įvykus pertrūkiui arba nuotėkiui) valdymo linijai, slėgis papildomoje linijoje turi nukristi iki 1 000 kPa per kitas dvi sekundes po to, kai darbinio stabdžio valdymo įtaisas buvo visiškai nuspaustas; be to, atleidus darbinių stabdžių valdymo įtaisą, slėgis papildomoje linijoje turi būti atkurtas (žr. ir 2.2.2.15.3 punktą).

2.2.1.18.7. Slėgis papildomoje linijoje turi nukristi nuo jo didžiausios vertės iki 0 +300 kPa per kitą sekundę po to, kai stovėjimo stabdžių sistemos valdymo įtaisas buvo visiškai nuspaustas.

Siekiant patikrinti velkamosios transporto priemonės papildomos linijos ištuštinimo laiką, imitatorius pagal III priedo 3.6.2.1 punktą sujungiamas su traktoriaus papildoma linija.

Tada imitatoriaus akumuliatoriai pakraunami iki didžiausios traktoriaus generuojamos vertės, įjungus variklį ir iki galo uždarius stabdžių nutekinimo įtaisą (III priedo 2 priedėlio 1.1 punktas).

2.2.1.18.8. Traktoriuje gali būti sumontuotas atitinkamas įtaisas, kad būtų galima sujungti ir atjungti hidraulines jungiamąsias linijas, net ir veikiant varikliui ir įjungus stovėjimo stabdžių sistemą.

Šis įtaisas turi būti suprojektuotas ir sukonstruotas taip, kad slėgis jungiamosiose linijose būtų atkurtas iki pradinės vertės ne vėliau nei šio įtaiso valdymas (pvz., mygtuko paspaudimas) yra automatiškai užbaigiamas (pvz., vožtuvas automatiškai grįžta į įprasto veikimo padėtį).

2.2.1.18.9. Traktoriuose, kurie velka R ir S kategorijų transporto priemones ir kurie gali atitikti tik darbinės stabdžių sistemos ir (arba) stovėjimo stabdžių sistemos ir (arba) automatinių stabdžių sistemos stabdžių veiksmingumo reikalavimus naudodami hidraulinės energijos kaupimo įtaiso sukauptą energiją, turi būti įrengta standarte ISO 7638: 2003 nustatyta jungtis, kad būtų galima nurodyti velkamosios transporto priemonės mažą sukauptos energijos kiekį, gaunamą pastarosios transporto priemonės, 2.2.2.15.1.1 punkte nustatytu atskiru įspėjamuoju signalu standarte ISO 7638:2003 nustatytos elektrinės jungties, nurodytos 2.2.1.29.2.2 punkte, 5 kontaktu (žr. taip pat 2.2.2.15.1 punktą.). Standarte ISO 7638:2003 nustatyta jungtis gali būti naudojama atitinkamai 5 ar 7 kontaktų elektroninėms jungtims.

2.2.1.19. Jeigu traktoriumi leidžiama vilkti R3, R4 ar S2 kategorijos transporto priemonę, darbinė velkamosios transporto priemonės stabdžių sistema gali veikti tik kartu su traktoriaus darbine, atsargine ar stovėjimo stabdžių sistema. Vien tik velkamosios transporto priemonės stabdžius leidžiama naudoti tada, kai traktorius juos automatiškai įjungia tik dėl transporto priemonės stabilumo.

2.2.1.19.1. Nukrypstant nuo 2.2.1.19 punkto, kad būtų pagerintas transporto priemonių junginio vairavimas pakeičiant traktoriaus ir velkamosios transporto priemonės sukabinimo jėgą, leidžiama, kad velkamosios transporto priemonės stabdžiai įsijungtų automatiškai per 5 s, jeigu neveiktų traktoriaus darbinė, atsarginė ar stovėjimo stabdžių sistema.

2.2.1.20. Jei II priedo 3.1.3 punkto reikalavimai gali būti įvykdyti tik laikantis II priedo 3.1.3.4.1.1 punkte nurodytų sąlygų, tada,

2.2.1.20.1. jei tai pneumatinė stabdžių sistema, ne mažesnis kaip 650 kPa slėgis valdymo linijoje (ar lygiavertė skaitmeninė užklausa) perduodamas, kai vienas valdymo įtaisas visiškai įjungiamas (taikoma ir traktoriaus stovėjimo stabdžių sistemai). Tai turi būti užtikrinama ir tuo metu, kai uždegimo (paleidimo) jungiklis yra išjungtas ir (arba) raktas yra ištrauktas;

2.2.1.20.2. jei tai hidraulinė stabdžių sistema, 0 +100 kPa slėgis generuojamas papildomoje linijoje, kai vienas valdymo įtaisas įjungiamas iki galo.

2.2.1.21. Tb kategorijos traktorių stabdžių antiblokavimo sistemos

2.2.1.21.1. Pagal XI priedo reikalavimus Tb kategorijos traktoriuose, kurių didžiausias projektinis greitis viršija 60 km/h, turi būti įrengtos 1 kategorijos stabdžių antiblokavimo sistemos.

2.2.1.21.2. Pagal XI priedo reikalavimus Tb kategorijos traktoriuose, kurių didžiausias projektinis greitis yra nuo 40 km/h iki 60 km/h, turi būti įrengtos 1 kategorijos stabdžių antiblokavimo sistemos:

a) naujų tipų transporto priemonėse – nuo 2020 m. sausio 1 d., o

b) naujose transporto priemonėse – nuo 2021 m. sausio 1 d.

2.2.1.22. Traktoriuose, kuriais leidžiama vilkti transporto priemonę su įrengta stabdžių antiblokavimo sistema, taip pat įrengiama standartą ISO 7638:2003 atitinkanti speciali elektrinė jungtis, skirta elektrinės valdymo linijos perdavimo sistemai. Standarte ISO 7638:2003 nustatyta jungtis gali būti naudojama atitinkamai 5 ar 7 kontaktų elektroninėms jungtims.

2.2.1.23. Jeigu 2.2.2.1.21.1 ir 2.2.1.21.2 punktuose nenurodytuose traktoriuose įrengtos stabdžių antiblokavimo sistemos, jos turi atitikti XI priedo reikalavimus.

2.2.1.24. X priedo reikalavimai taikomi visų sudėtinių transporto priemonės elektroninių valdymo sistemų, kurios kontroliuoja stabdymo funkcijos perdavimo sistemos valdymą arba tą funkciją sudaro, saugos savybėms, įskaitant tas sistemas, kurios stabdžių sistemą (-as) naudoja automatiškai kontroliuojamam stabdymui arba atskirų ratų stabdymui.

2.2.1.25. Jei tai Tb kategorijos traktoriai, kurių didžiausias projektinis greitis viršija 60 km/h, tada nepaisant to, ar darbinė ir atsarginė stabdžių sistemos yra sujungtos ar ne, darbinė stabdžių sistema turi būti tokia, kad sugedus jos perdavimo sistemos daliai, tačiau įjungus darbinių stabdžių valdymo įtaisą, vis dar būtų įmanoma sustabdyti užtektinai ratų; tie ratai turi būti parinkti taip, kad liekamasis darbinės stabdžių sistemos veikimas atitiktų II priedo 3.1.4 punkte nustatytus reikalavimus.

Gedimo nepaveikta dalis ar dalys turi būti tinkamos iš dalies ar visiškai įjungti velkamosios transporto priemonės stabdžius.

2.2.1.25.1. Apie hidraulinės perdavimo sistemos dalies gedimą vairuotojui pranešama įspėjimo įtaiso įspėjamuoju signalu, kaip nurodyta 2.2.1.29.1.1 punkte. Šį įsižiebiantį įtaisą taip pat galima naudoti, kai skysčio lygis rezervuare nukrinta žemiau gamintojo nurodytos ribos.

2.2.1.26. Specialieji papildomi reikalavimai, taikomi elektrinei stovėjimo stabdžių sistemos perdavimo sistemai

2.2.1.26.1. Traktoriai, kurių didžiausias projektinis greitis viršija 60 km/h

2.2.1.26.1.1. Sugedus elektrinei perdavimo sistemai, stovėjimo stabdžių sistema jokiu atveju neturi netikėtai įsijungti.

2.2.1.26.1.2. Įvykus elektriniam valdymo įtaiso gedimui ar nutrūkus elektrinės valdymo perdavimo sistemos laidams už elektroninio (–ių) valdymo bloko (–ų) ir nutrūkus energijos tiekimui, turi būti ir toliau įmanoma įjungti stovėjimo stabdžių sistemą nuo vairuotojo sėdynės ir taip išlaikyti pakrautą transporto priemonę nejudančią 8 proc. nuolydžio įkalnėje arba nuokalnėje.

2.2.1.26.2. Traktoriai, kurių didžiausias projektinis greitis neviršija 60 km/h

2.2.1.26.2.1. Įvykus elektriniam valdymo įtaiso gedimui ar nutrūkus elektrinės valdymo perdavimo sistemos laidams už valdymo įtaiso bloko (-ų) ir nutrūkus energijos tiekimui,

2.2.1.26.2.1.1. stovėjimo stabdžių sistema, kai transporto priemonės greitis didesnis kaip 10 km/h, jokiu atveju neturi netikėtai įsijungti;

2.2.1.26.2.1.2. turi ir toliau būti įmanoma įjungti stovėjimo stabdžių sistemą nuo vairuotojo sėdynės ir taip išlaikyti pakrautą transporto priemonę nejudančią 8 proc. įkalnėje ar nuokalnėje.

2.2.1.26.3. Nepaisant 2.2.1.26.1.2 ir 2.2.1.26.2.1 punktuose nustatytų stovėjimo stabdžių veiksmingumo reikalavimų, transporto priemonei stovint stovėjimo stabdžius taip pat leidžiama įjungti automatiškai, jeigu pasiekiamas minėtas veiksmingumas, o įjungti stovėjimo stabdžiai veikia neatsižvelgiant į uždegimo (paleidimo) jungiklio padėtį. Pasirinkus šią alternatyvą, stovėjimo stabdžiai automatiškai atleidžiami vos tik vairuotojas vėl ima važiuoti transporto priemone.

2.2.1.26.4. Be to, stovėjimo stabdžių sistemą turi būti įmanoma išjungti prireikus įrankiais ir (arba) pagalbiniu įtaisu, laikomu arba sumontuotu transporto priemonėje.

2.2.1.26.5. Apie nutrūkusius elektrinės perdavimo sistemos laidus arba elektrinį stovėjimo stabdžių sistemos valdymo įtaiso gedimą vairuotojui pranešama geltonos spalvos įspėjamuoju signalu, nurodytu 2.2.1.29.1.2 punkte. Kai nutrūksta stovėjimo stabdžių sistemos elektrinės valdymo perdavimo sistemos laidai, minėtas geltonos spalvos įspėjamasis signalas turi įsižiebti iškart vos tik jie nutrūksta arba, jeigu tai traktorius, kurio didžiausias projektinis greitis neviršija 60 km/h, ne vėliau kaip įjungiant atitinkamų stabdžių valdymo įtaisą. Be to, apie tokį elektrinį valdymo įtaiso gedimą ar nutrūkusius laidus už elektroninio (–ių) valdymo bloko (–ų) ir nutrūkusį energijos tiekimą vairuotojui pranešama mirksinčiu įspėjamuoju signalu, nurodytu 2.2.1.29.1.1 punkte ir mirksinčiu tol, kol užvedimo (paleidimo) jungiklio padėtis yra „Įjungta“ („veikia“) ir dar ne mažiau kaip 10 sekundžių, o valdymo įtaiso padėtis yra „Įjungta“.

Tačiau jeigu stovėjimo stabdžių sistema nustato, kad stovėjimo stabdis tinkamai nuspaustas, įspėjamasis signalas gali nustoti mirksėti ir tada nemirksintis raudonos spalvos signalas naudojamas stovėjimo stabdžiai veikimui nurodyti.

Jei atskiru įspėjamuoju signalu, atitinkančiu visus 2.2.1.29.3 punkto reikalavimus, pranešama, kaip įprasta, apie įjungtą stovėjimo stabdžių sistemą, šis signalas turi atitikti minėtą raudonos spalvos signalui taikomą reikalavimą.

2.2.1.26.6. Pagalbinei įrangai gali būti tiekiama stovėjimo stabdžių sistemos elektrinės perdavimo sistemos energija, su sąlyga, kad tiekiamos energijos pakanka stovėjimo stabdžių sistemai įjungti, kai transporto priemonės elektrinė apkrova nėra sutrikusi. Be to, kai energijos rezervas taip pat naudojamas darbinei stabdžių sistemai, taikomi XII priedo 4.1.7 punkte nustatyti reikalavimai.

2.2.1.26.7. Išjungus uždegimo (paleidimo) jungiklį, kuriuo valdoma stabdžių sistemos elektros energija, ir (arba) ištraukus raktą, stovėjimo stabdžių sistemą turi būti įmanoma ir toliau įjungti, tačiau ne išjungti.

Stovėjimo stabdžių sistemos išjungimas yra leidžiamas, jeigu, norint ją išjungti, turi būti mechaniškai atblokuotas valdymo įtaisas.

2.2.1.27. XII priedo reikalavimai taikomi atsižvelgiant į EBS transporto priemonės arba transporto priemonės su „duomenų perdavimu“ per 6 ir 7 kontaktus standarte ISO 7638 nustatyta jungtimi.

2.2.1.28. Specialieji reikalavimai, taikomi sukabinimo jėgos valdymo įtaisui

2.2.1.28.1. Sukabinimo jėgos valdymo įtaisą leidžiama įrengti tik traktoriuje.

2.2.1.28.2. Sukabinimo jėgos valdymo įtaiso paskirtis – sumažinti traktorių ir velkamųjų transporto priemonių dinaminio stabdymo greičio skirtumą. Sukabinimo jėgos valdymo įtaiso veikimas tikrinamas suteikiant tipo patvirtinimą. Transporto priemonės gamintojas ir techninė tarnyba turi susitarti dėl šios patikros atlikimo metodo, prie tipo patvirtinimo ataskaitos pridėdami vertinimo metodo ir rezultatų aprašą.

2.2.1.28.2.1. Sukabinimo jėgos valdymo įtaisu galima kontroliuoti velkamosios transporto priemonės stabdymo greitį (TM/FM, II priedo 1 priedėlio 2 punktas) ir (arba) stabdymo užklausos signalo reikšmę (-es). Jeigu pagal šio priedo 2.1.4.1.2 punktą traktoriuje įrengiamos dvi valdymo linijos, abu signalai turi būti reguliuojami panašiai.

2.2.1.28.2.2. Sukabinimo jėgos valdymo įtaisas turi būti toks, kad būtų įmanoma užtikrinti didžiausią įmanomą stabdymo slėgį (-ius).

2.2.1.28.3. Transporto priemonė turi atitikti II priedo 1 priedėlio nustatytus apkrovos suderinamumo reikalavimus, tačiau, kai transporto priemonės sukabinimo jėgos valdymo įtaisas veikia, nuo minėtų reikalavimų leidžiama nukrypti tam, kad būtų galima pasiekti 2.2.1.28.2 punkte nustatytus tikslus.

2.2.1.28.4. Apie nustatytą sukabinimo jėgos valdymo įtaiso gedimą vairuotojui pranešama geltonos spalvos įspėjamuoju signalu, kaip nurodyta 2.2.1.29.1.2 punkte. Sugedus turi būti taikomi II priedo 1 priedėlyje nustatyti atitinkami reikalavimai.

2.2.1.28.5. Apie sukabinimo jėgos valdymo sistemos kompensavimą pranešama 2.2.1.29.1.2 punkte nurodytu geltonos spalvos įspėjamuoju signalu, jeigu šis kompensavimas apibrėžtą vardinę užklausos signalo reikšmę viršija atitinkamai 150 kPa (pneumatinė sistema) ir 2 600 kPa (hidraulinė sistema) iki atitinkamai 650 kPa (ar lygiavertės skaitmeninės užklausos) ar 11 500 kPa (hidraulinė sistema) ribinės vertės, matuojant pm. Jeigu dėl kompensavimo valdymo taškas patenka už suderinamumo diapazono ribų apkrovos sąlygomis, kaip nurodyta II priedo 1 priedėlyje dėl traktorių, viršijus atitinkamai 650 kPa ir 11 500 kPa (hidraulinė sistema) ribinę vertę, apie tai turi būti įspėjama.

2.2.1.28.6. Sukabinimo jėgos valdymo sistema valdomos tik tos sukabinimo jėgos, kurias sukuria traktoriaus ir velkamosios transporto priemonės darbinė stabdžių sistema. Nei traktoriaus, nei velkamosios transporto priemonės darbinė stabdžių sistema nekompensuoja sukabinimo jėgų, sukurtų veikiant patvariosioms stabdžių sistemoms. Patvariosios stabdžių sistemos nelaikomos darbinės stabdžių sistemų dalimi.

2.2.1.29. Įspėjamasis signalas, kuriuo pranešama apie stabdžių gedimą ir defektą

Įspėjamųjų optinių signalų, kurių funkcija yra pranešti vairuotojui apie tam tikrus nustatytus traktoriaus ar velkamosios transporto priemonės stabdžių įrangos gedimus ar defektus, reikalavimai yra nustatyti 2.2.1.29.1–2.2.1.29.6.3 punktuose. Šių signalų funkcija yra pranešti išskirtinai tik apie stabdžių įrangos gedimus arba defektus. Tačiau 2.2.1.29.6 punkte nurodytas optinis įspėjamasis signalas gali būti papildomai naudojamas pranešti apie važiuoklės įtaisų triktis arba defektus.

2.2.1.29.1. Traktoriuose turi būti numatyta galimybė toliau nurodytais įspėjamaisiais optiniais signalais pranešti apie stabdžių gedimą ar defektą:

2.2.1.29.1.1. Raudonos spalvos įspėjamuoju signalu pranešama, laikantis pagal Reglamento (ES) Nr. 167/2013 18 straipsnio 2 dalies l, s, q punktus ir 4 dalį nustatytų reikalavimų, apie transporto priemonės stabdžių įrangos gedimus, kaip nustatyta šio priedo kituose punktuose ir V, VII, IX ir XIII prieduose, neleidžiančius užtikrinti nustatyto darbinių stabdžių veiksmingumo ir (arba) neleidžiančius veikti bent vienam iš dviejų nepriklausomų darbinių stabdžių kontūrų.

2.2.1.29.1.2. Jei taikoma, geltonos spalvos įspėjamuoju signalu pranešama, laikantis pagal Reglamento (ES) Nr. 167/2013 18 straipsnio 2 dalies l, s, q punktus ir 4 dalį nustatytų reikalavimų, apie elektriniu būdu nustatytą transporto priemonės stabdžių įrangos defektą, kurio nenurodo 2.2.1.29.1.1 punkte minėtas įspėjamasis signalas.

2.2.1.29.2. Traktoriuose, kuriuose įrengta elektrinė valdymo linija ir (arba) kuriais leidžiama vilkti transporto priemonę, kurioje įrengta elektrinė valdymo perdavimo sistema, turi būti galima atskiru įspėjamuoju signalu pranešti apie velkamosios transporto priemonės stabdžių sistemos elektrinės valdymo perdavimo sistemos gedimą, laikantis pagal Reglamento (ES) Nr. 167/2013 18 straipsnio 2 dalies l, s ir q punktus ir 4 dalį nustatytų reikalavimų. Velkamosios transporto priemonės signalas siunčiamas standarte ISO 7638:2003 nustatytos elektrinės jungties 5 kontaktu; traktoriui atsiųstas velkamosios transporto priemonės signalas nekeičiamas ir visais atvejais iškart parodomas. Šis įspėjamasis signalas neturi įsižiebti, kai sukabinamas su velkamąja transporto priemone, kurioje nėra elektrinės valdymo linijos ir (arba) elektrinės valdymo perdavimo sistemos, arba kai nėra prikabintos velkamosios transporto priemonės. Ši funkcija turi būti automatinė.

2.2.1.29.2.1. Jeigu traktoriuje įrengta elektrinė valdymo linija, o elektrine jungtimi jis sujungiamas su velkamąja transporto priemone, kurioje irgi įrengta elektrinė valdymo linija, 2.2.1.29.1.1 punkte nurodytu įspėjamuoju signalu pranešama ir apie tam tikrus velkamosios transporto priemonės stabdžių įrangos gedimus, apie kuriuos atitinkama informacija siunčiama velkamosios transporto priemonės elektrinės valdymo linijos duomenų perdavimo kanalu. Šis signalas naudojamas kartu su 2.2.1.29.2 punkte nurodytu įspėjamuoju signalu. Užuot naudojus 2.2.1.29.2 punkte nurodytą įspėjamąjį signalą kartu su minėtu įspėjamuoju signalu, laikantis pagal Reglamento (ES) Nr. 167/2013 18 straipsnio 2 dalies l, s ir q punktus ir 4 dalį nustatytų reikalavimų, atskiru įspėjamuoju signalu traktoriuje gali būti pranešta apie velkamosios transporto priemonės stabdžių įrangos gedimą.

2.2.1.29.2.2. Traktoriuose su elektros jungtimi, atitinkančia standarto ISO 7638: 2003 reikalavimus, kad būtų galima nurodyti mažą sukauptos energijos kiekį velkamojoje transporto priemonėje, kaip reikalaujama 2.2.2.15.1.1 ir 2.2.2.15.2 punktuose, vairuotojui turi būti rodomas 2.2.1.29.2 punkte nurodytas atskiras geltonos spalvos įspėjamasis signalas, kai įspėjamasis signalas perduodamas iš traktoriaus į velkamąją transporto priemonę standarto ISO 7638: 2003 reikalavimus atitinkančios elektrinės jungties 5 kontaktu.

2.2.1.29.3. Išskyrus kituose punktuose nustatytus atvejus:

2.2.1.29.3.1. apie nurodytą gedimą arba defektą minėtu (-ais) įspėjamuoju (-aisiais) signalu (-ais) vairuotojui pranešama ne vėliau kaip įjungiant atitinkamą stabdžių valdymo įtaisą;

2.2.1.29.3.2. įspėjamasis (-ieji) signalas (-ai) turi likti matomi tol, kol nepašalinamas gedimas (defektas) ir užvedimo (paleidimo) jungiklio padėtis yra „Įjungta“ („veikia“);

2.2.1.29.3.3. įspėjamasis signalas turi būti pastovus (nemirksintis).

2.2.1.29.4. Įspėjamieji signalai turi būti matomi net dienos metu. Vairuotojas, sėdėdamas jam skirtoje vietoje, turi turėti galimybę lengvai patikrinti, ar įtaisas tinkamai veikia. Sugedus kuriam nors šių įspėjimo įtaisų komponentui, stabdžių sistemos veiksmingumas neturi sumažėti.

2.2.1.29.5. Minėtas (-i) įspėjamasis (-ieji) signalas (-ai) turi įsižiebti, kai transporto priemonės elektros įrangai (ir stabdžių sistemai) imama tiekti energiją. Atliekant vietoje stovinčios transporto priemonės stabdžių sistemos patikrą, nustatoma, ar prieš išsijungiant signalams neliko nurodytų gedimų ar defektų. Nurodyti gedimai arba defektai, dėl kurių turėtų įsižiebti minėti įspėjamieji signalai, tačiau kurie nebuvo nustatyti statinėmis sąlygomis, nustačius juos, turi likti atmintyje ir turi būti parodomi užvedus transporto priemonę bei visada, kai užvedimo (paleidimo) jungiklio padėtis yra „Įjungta“ („veikia“), kol gedimas ar defektas nėra pašalinamas.

2.2.1.29.6. Apie nenurodytus gedimus (ar defektus) arba apie kitą su stabdžiais arba traktoriaus važiuoklės įtaisais susijusią informaciją gali būti pranešama 2.2.1.29.1.2 punkte nurodytu signalu, jei įvykdomi visi toliau nurodyti reikalavimai:

2.2.1.29.6.1. transporto priemonė stovi vietoje;

2.2.1.29.6.2. po to, kai stabdžių sistemai pirmą kartą imama tiekti energija ir signalas parodo, laikantis 2.2.1.29.5 punkte išsamiai aprašytos tvarkos, kad nenustatyta jokių nurodytų gedimų (ar defektų); bei

2.2.1.29.6.3. apie nenurodytas triktis ar kitus dalykus pranešama tik mirksinčiu įspėjamuoju signalu. Tačiau, transporto priemonei ėmus viršyti 10 km/h greitį, įspėjamasis signalas turi užgesti.

2.2.1.30. Sutrikus elektrinės valdymo perdavimo sistemos funkcijai, stabdžiai neturi suveikti, jeigu vairuotojas to nepageidauja.

2.2.1.31. Traktoriai, kuriuose sumontuota hidrostatinė pavara, turi atitikti visus susijusius šiame arba IX priede nustatytus reikalavimus.

2.2.2. R ir S kategorijų transporto priemonės

2.2.2.1. R1a, R1b (jei vienai ašiai tenkančios techniškai leidžiamos masės suma neviršija 750 kg), S1a, S1b (jei vienai ašiai tenkančios techniškai leidžiamos masės suma neviršija 750 kg) kategorijų transporto priemonėse darbinė stabdžių sistema nebūtinai turi būti įrengta. Tačiau, jeigu šios kategorijos transporto priemonėse darbinė stabdžių sistema įrengta, ši sistema turi atitikti tokius pačius reikalavimus, kaip ir R2 ar S2 kategorijos atveju.

2.2.2.2. R1b ir S1b kategorijų (jei techniškai leidžiama ašiai tenkanti masės suma viršija 750 kg) ir R2 kategorijos transporto priemonėse turi būti įrengta darbinė stabdžių sistema – tolydaus (vieninio) ar pusiau tolydaus (dvigubinio) stabdymo tipo arba inercinio tipo. Tačiau, jei šių kategorijų transporto priemonių darbinė stabdžių sistema yra tolydaus arba pusiau tolydaus stabdymo tipo, jos turi atitikti tuos pačius reikalavimus, kaip ir R3 kategorijos transporto priemonės.

2.2.2.3. Jeigu velkamosios transporto priemonės kategorija yra R3, R4 arba S2, darbinė stabdžių sistema turi būti tolydaus arba pusiau tolydaus stabdymo tipo.

2.2.2.3.1. Nukrypstant nuo 2.2.2.3 punkto reikalavimo, inercinė stabdžių sistema gali būti įrengta R3a ir S2a transporto priemonėse, kurių didžiausia masė neviršija 8 000 kg, laikantis toliau nurodytų sąlygų:

2.2.2.3.1.1. projektinis greitis neviršija 30 km/h, kai stabdžiai veikia ne visus ratus;

2.2.2.3.1.2. projektinis greitis neviršija 40 km/h, kai stabdžiai veikia visus ratus;

2.2.2.3.1.3. R3a kategorijos priekabų, kuriose įrengti inerciniai stabdžiai, gale turi būti sumontuota patvari plokštelė (150 mm skersmens), nurodanti didžiausią projektinį greitį. Tai turi būti 30 arba 40 km/h, jeigu taikoma, arba 20 ar 25 mph tose valstybėse narėse, kur vis dar taikomos imperinės (angliškosios) sistemos matavimo vienetai.

2.2.2.4. Darbinė stabdžių sistema:

2.2.2.4.1. turi veikti bent du kiekvienos ašies ratus, jei tai Rb ir Sb kategorijos velkamoji transporto priemonė;

2.2.2.4.2. atitinkamai paskirsto ašims tenkančią jėgą;

2.2.2.4.3. bent viename jos oro rezervuare, jei jis yra, tinkamai parinktoje ir lengvai pasiekiamoje vietoje sumontuotas išleidimo ir ištraukimo įtaisas.

2.2.2.5. Kiekvienos stabdžių sistemos poveikis turi būti simetriškai paskirstytas tarp tos pačios ašies ratų velkamosios transporto priemonės išilginės vidurio plokštumos atžvilgiu.

2.2.2.5.1. Tačiau tuo atveju, kai labai skiriasi transporto priemonės ratų apkrova kairėje ir dešinėje transporto priemonės pusėje, stabdžių sistemos veikimas gali atitinkamai nukrypti nuo simetriško stabdymo jėgos pasiskirstymo.

2.2.2.6. Sutrikus elektrinės valdymo perdavimo sistemos funkcijai, stabdžiai neturi suveikti, jeigu vairuotojas to nepageidauja.

2.2.2.7. Stabdymo paviršiai, turintys užtikrinti reikiamą veiksmingumą, turi būti nuolat susieti su ratais arba standžiąja jungtimi, arba nelūžtančiomis sudėtinėmis dalimis.

2.2.2.8. Stabdžių išdilimą turi būti įmanoma lengvai pašalinti rankiniu ar automatiniu būdu reguliuojamomis priemonėmis. Be to, perdavimo sistemos valdymo įtaisas ir perdavimo sistemos bei stabdžių komponentai turi turėti tokią eigos atsargą ir prireikus tinkamų kompensavimo priemonių, kad stabdžiams įkaitus arba iki tam tikros ribos susidėvėjus stabdžių trinkelių antdėklams, efektyvų stabdymą būtų galima užtikrinti tiesiogiai nieko nereguliuojant.

2.2.2.8.1. Darbinių stabdžių dilimo reguliavimas atliekamas automatiškai. Tačiau automatinius reguliavimo įtaisus nebūtina įrengti R1, R2, R3a, S1 ir S2a kategorijų transporto priemonėse. Po to, kai pagal II priede nustatytas I arba III tipo bandymo sąlygas išbandyti stabdžiai, kuriuose įrengti automatiniai stabdžių reguliavimo įtaisai, įkaitinami ir atvėsinami, jie turi veikti nestrigdami, kaip apibrėžta to priedo 2.5.6 punkte.

2.2.2.8.1.1. Jei tai toliau nurodytų kategorijų velkamosios transporto priemonės:

— R3a, R4a, S2a, taip pat

— R3b, R4b, S2b, kai techniškai leidžiama ašiai tenkanti masė neviršija 10 000 kg,

2.2.2.8.1 punkto veiksmingumo reikalavimai laikomi įvykdytais, jeigu įvykdomi II priedo 2.5.6 punkto reikalavimai. Kol nebus susitarta dėl vienodų techninių reikalavimų, kuriais remiantis būtų galima tinkamai įvertinti automatinio stabdžių reguliavimo įtaiso funkciją, laisvojo veikimo reikalavimas laikomas įvykdytu, jeigu laisvasis veikimas stebimas atliekant atitinkamos priekabos stabdžių bandymus.

2.2.2.8.1.2. Jei tai R3b, R4b, S2b kategorijų velkamosios transporto priemonės, o techniškai leidžiamos masės suma viršija 10 000 kg vienai ašiai, 2.2.2.8.1 punkto reikalavimai laikomi įvykdytais, jeigu įvykdomi II priedo 2.5.6 punkto reikalavimai.

2.2.2.9. Stabdžių sistemos turi būti tokios, kad, nutrūkus sukabintuvui, kai velkamoji transporto priemonė juda, velkamoji transporto priemonė būtų stabdoma automatiškai.

2.2.2.9.1. R1 ir S1 kategorijų transporto priemonėse, kuriose nėra stabdžių sistemos, turi būti įrengtas, be pagrindinio sukabintuvo, atsarginis sukabintuvas (grandinė, kabelis ir pan.), kuris, atsijungus pagrindiniam sukabintuvui, neleidžia standžiosios vilkties jungčiai liesti žemės ir užtikrina liekamąjį velkamosios transporto priemonės valdymą.

2.2.2.9.2. R1, R2, R3a, S1 ir S2a kategorijų transporto priemonėse, kuriose sumontuota inercinė stabdžių sistema, turi būti įrengtas įtaisas (grandinė, kabelis ir t. t.), kuris, atsiskyrus sukabintuvui, galėtų įjungti velkamosios transporto priemonės stabdžius.

2.2.2.9.3. Velkamųjų transporto priemonių, kuriose įrengta hidraulinė stabdžių sistema, jungiamosios linijos, kaip nurodyta 2.1.5.1.1 ir 2.1.5.1.2 punktuose, atjungiamos nuo traktoriaus arba velkamosios transporto priemonės, esant nereikšmingam nuotėkiui sukabintuvo atskyrimo metu. Jėga, reikalinga vienai jungiamajai linijai atjungti, neturi viršyti verčių, nurodytų standarte ISO 5675:2008. Nukrypstant nuo šio standarto 4.2.4 punkto, abiejų linijų atjungimo jėga neturi viršyti 2 500 N.

2.2.2.10. Kiekvienoje velkamojoje transporto priemonėje, kurioje turi būti sumontuota darbinė stabdžių sistema, turi būti sąlygos panaudoti stovėjimo stabdį netgi tada, kai velkamoji transporto priemonė yra atskirta nuo traktoriaus. Asmeniui, stovinčiam ant žemės, turi būti įmanoma įjungti stovėjimo stabdžio sistemą.

2.2.2.11. Jeigu velkamojoje transporto priemonėje yra įtaisas, kuriuo galima išjungti stabdžių sistemą, išskyrus stovėjimo stabdžių sistemą, įtaisas turi būti suprojektuotas ir sukonstruotas taip, kad visiškai grįžtų į ramybės padėtį tuojau po to, kai į velkamąją transporto priemonę vėl pradedamas tiekti suspaustas oras arba hidraulinė alyva arba atkuriamas velkamosios transporto priemonės elektros grandinės maitinimas.

2.2.2.12. Kiekvienos velkamosios transporto priemonės, kurioje sumontuota hidraulinė darbinė stabdžių sistema, stabdžių sistema turi būti suprojektuota taip, kad, kai papildoma linija yra atjungta, stovėjimo arba darbinė stabdžių sistema suveiktų automatiškai.

2.2.2.13. R3, R4 ir S2 kategorijų transporto priemonės turi atitikti 2.2.1.17.2.2 punkte nurodytas sąlygas dėl pneumatinės stabdžių sistemos arba 2.2.2.15.3 punkte nurodytas sąlygas dėl hidraulinės stabdžių sistemos.

2.2.2.14. Jeigu pagalbinei įrangai tiekiama darbinės stabdžių sistemos energija, darbinė stabdžių sistema turi būti apsaugota, kad būtų užtikrinama, jog darbinių stabdžių energijos kaupimo įtaiso (-ų) slėgis būtų ne mažesnis kaip 80 proc. valdymo linijos užklausos slėgio arba lygiavertės skaitmeninės užklausos reikšmės, kaip nustatyta atitinkamai II priedo 2.2.3.2 ir 2.2.3.3 punktuose.

2.2.2.15. Be to, kas minėta pirmiau, velkamosios transporto priemonės, kuriose įrengtos hidraulinės stabdžių sistemos, turi atitikti toliau nurodytus reikalavimus:

2.2.2.15.1. Jeigu velkamoji transporto priemonė atitinka tik reikalavimus dėl darbinės stabdžių sistemos ir (arba) stovėjimo stabdžių sistemos ir (arba) automatinių stabdžių naudodama hidraulinio energijos kaupimo įtaiso sukauptą energiją, velkamosios transporto priemonės stabdžiai turi įsijungti automatiškai arba turi likti įsijungę tais atvejais, kai ji nėra sujungta (traktoriaus variklio užvedimas įjungtas) su energijos šaltiniu standarte ISO 7638:2003 nustatyta elektrine jungtimi (žr. ir 2.2.1.18.9 punktą). Standarte ISO 7638:2003 nustatyta jungtis gali būti naudojama atitinkamai 5 ar 7 kontaktų elektroninėms jungtims. 2.2.2.15.1.1. Jei hidraulinės energijos kaupimo įtaisų slėgis nukrinta žemiau transporto priemonės gamintojo deklaruoto tipo patvirtinimo sertifikate slėgio, o nustatytas stabdymo veiksmingumas nėra užtikrinamas, apie šį žemą slėgį vairuotojui pranešama atskiru 2.2.1.29.2.2 punkte nurodytu įspėjamuoju signalu standarte ISO 7638:2003 nustatytos elektrinės jungties 5 kontaktu. Šis slėgis turi neviršyti 11 500 kPa.

2.2.2.15.2. Jei papildomoje linijoje slėgis nukrenta iki 1 200 kPa, turi prasidėti automatinis velkamosios transporto priemonės stabdymas (žr. ir 2.2.1.18.6 punktą).

2.2.2.15.3. Velkamojoje transporto priemonėje gali būti sumontuotas įtaisas laikinai atleisti stabdžius tuo atveju, jei nėra tinkamo traktoriaus. Prie šio įtaiso tokiu laikinu tikslu prijungiama papildoma linija. Jei papildoma linija yra atskirta nuo šio įtaiso, stabdžiai automatiškai vėl grąžinami į stabdymo padėtį.

2.2.2.16. R3b, R4b ir S2b kategorijų velkamosiose transporto priemonėse, kurių didžiausias projektinis greitis viršija 60 km/h, turi būti įrengta stabdžių antiblokavimo sistema pagal XI priedą. Be to, jei didžiausia leidžiamoji velkamosios transporto priemonės masė viršija 10 t, leidžiama montuoti tik A kategorijos stabdžių antiblokavimo sistemą.

2.2.2.17. Jeigu 2.2.2.16 punkte nenurodytose velkamosiose transporto priemonėse įrengtos stabdžių antiblokavimo sistemos, jos turi atitikti XI priedo reikalavimus.

2.2.2.18. Velkamosiose transporto priemonėse, kuriose įrengta elektrinė valdymo linija, ir R3b bei R4b kategorijos velkamosiose transporto priemonėse, kuriose įrengta stabdžių antiblokavimo sistema, sumontuojama standarto ISO 7638:2003 reikalavimus atitinkanti speciali elektrinė jungtis, skirta stabdžių sistemai ir stabdžių antiblokavimo sistemai arba tik vienai šių sistemų. Standarte ISO 7638:2003 nurodytas laidininko skerspjūvis priekabai gali būti sumažintas, jeigu priekaboje įrengiamas atskiras lydusis saugiklis. Vardiniai lydžiojo saugiklio parametrai turi būti tokie, kad nebūtų viršyta didžiausioji laidininkų įtampa. Ši išlyga netaikoma priekaboms, pritaikytoms vilkti kitą priekabą. Šiame reglamente nustatyti privalomi įspėjamieji velkamosios transporto priemonės signalai, kuriais pranešama apie gedimą ir kurie įžiebiami naudojant minėtą jungtį. Velkamosioms transporto priemonėms taikomi atitinkami traktoriams nustatyti reikalavimai dėl įspėjamųjų signalų, kuriais pranešama apie gedimą, yra apibrėžti 2.2.1.29.3, 2.2.1.29.4, 2.2.1.29.5 ir 2.2.1.29.6 punktuose.

Siekiant nurodyti stabdžių sistemos funkcionalumą, kai standarte ISO 7638: 2003 nustatyta jungtis yra prijungta ir atjungta, šios transporto priemonės turi būti paženklintos nenutrinamais ženklais laikantis pagal Reglamento (ES) Nr. 167/2013 17 straipsnio 2 dalies k punktą ir 5 dalį nustatytų reikalavimų. Ženklai turi būti išdėstyti taip, kad būtų matomi, prijungus pneumatinės ir elektrinės linijos sąsajos jungtis.

2.2.2.18.1. Nepaisant to, kad stabdžių sistema yra sujungta su standarte ISO 7638:2003 nustatytos jungties maitinimo šaltiniu, ją leidžiama sujungti su papildomu maitinimo šaltiniu. Tačiau įrengus papildomą maitinimo šaltinį, turi būti laikomasi toliau nurodytų nuostatų.

2.2.2.18.1.1. visais atvejais standarte ISO 7638:2003 nustatytas maitinimo šaltinis turi būti pagrindinis stabdžių sistemos maitinimo šaltinis, nepaisant to, kad ji yra sujungta su papildomu maitinimo šaltiniu. Sugedus standarte ISO 7638:2003 nustatytam maitinimo šaltiniui, papildomas maitinimo šaltinis naudojamas kaip atsarginis;

2.2.2.18.1.2. jis neturi turėti neigiamo poveikio stabdžių sistemai, veikiančiai įprastomis ir trikties sąlygomis;

2.2.2.18.1.3. sugedus standarte ISO 7638:2003 nustatytam maitinimo šaltiniui, stabdžių sistema neturi suvartoti tiek energijos, kad ji viršytų didžiausią papildomo šaltinio galią;

2.2.2.18.1.4. ant velkamosios transporto priemonės neturi būti ženklų arba etikečių, kuriose nurodyta, kad velkamojoje transporto priemonėje įrengtas papildomas maitinimo šaltinis;

2.2.2.18.1.5 velkamojoje transporto priemonėje neleidžiama įrengti įspėjamojo įtaiso, kuriuo pranešama apie gedimą velkamosios transporto priemonės stabdžių sistemoje, kai šiai sistemai energija tiekiama iš papildomo šaltinio;

2.2.2.18.1.6. kai įrengiamas papildomas maitinimo šaltinis, pagal šį maitinimo šaltinį turi būti įmanoma patikrinti, kaip veikia stabdžių sistema;

2.2.2.18.1.7. nepaisant to, kad stabdžių sistemai energija tiekiama iš papildomo maitinimo šaltinio, įvykus standarte ISO 7638:2003 nustatyta jungtimi tiekiamos elektros energijos tiekimo sutrikimui, turi būti laikomasi XI priedo 4.1 punkto ir XII priedo 4.2.3 punkto reikalavimų dėl įspėjimo apie gedimą.

2.2.2.19. Be 2.2.1.17.2.2 ir 2.2.1.19 punktuose nustatytų reikalavimų, velkamosios transporto priemonės stabdžiai taip pat gali būti įjungiami automatiškai, kai juos įjungia velkamosios transporto priemonės stabdžių sistema, įvertinus transporto priemonės kompiuterio teikiamą informaciją.

3. Bandymai

Šios taisyklės II priede aprašomi stabdymo bandymai, kuriuos reikia atlikti su patvirtinti pateiktomis transporto priemonėmis, ir reikalaujamas stabdymo veiksmingumas.